מספר פנימי: 2011749

הכנסת העשרים

**יוזם:**  **חבר הכנסת** **דוד אמסלם**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

פ/3700/20

**הצעת חוק-יסוד: הממשלה (תיקון – איסור על חקירה פלילית נגד ראש הממשלה במהלך תקופת כהונתו)**

|  |  |  |  |
| --- | --- | --- | --- |
| תיקון סעיף 17 | 1. | בחוק-יסוד: הממשלה[[1]](#footnote-2), בסעיף 17, אחרי סעיף קטן (ב) יבוא: | |
|  |  | "(ב1) | (1) לא יאשר היועץ המשפטי לממשלה לחקור באזהרה ראש ממשלה מכהן, אלא בשל עבירת מין או אלימות או ביטחון או סמים, או אם דחיית החקירה עלולה לגרום לנזק ביטחוני או נזק כלכלי משמעותי; לעניין סעיף זה – |
|  |  |  | "עבירת מין או אלימות" – כהגדרתה בחוק זכויות נפגעי עבירה, התשס"א–2001[[2]](#footnote-3); |
|  |  |  | עבירת ביטחון" – כמשמעותה בסעיף 35 לחוק סדר הדין הפלילי (סמכויות אכיפה – מעצרים), התשנ"ו–1996[[3]](#footnote-4), או כהגדרת עבירות טרור בחוק המאבק בטרור, התשע"ו–2016[[4]](#footnote-5); |
|  |  |  | "עבירת סמים" – עבירה לפי פרק ג' לפקודת הסמים המסוכנים, התשל"ג–1973[[5]](#footnote-6). |
|  |  |  | (2) קבע היועץ המשפטי לממשלה כי עבירה פלונית לא נחקרה עקב דחיית החקירה כאמור, לא תבוא תקופת הדחייה במניין תקופת ההתיישנות של אותה עבירה. |
|  |  |  | (3) הוראות סעיף קטן זה לא יחולו על חקירה שנפתחה לפני תחילתו של סעיף זה." |

דברי הסבר

ראש ממשלת ישראל הוא אחד התפקידים המורכבים ביותר. עליו לקבל החלטות הרות גורל בסוגיות המשפיעות על הציבור כולו, ובכלל זה מהלכים מדיניים, ביטחוניים, כלכליים וחברתיים. משכך, עליו להיות מכוון כולו לעיסוק בעניינים אלה.

בשנים האחרונות היו מספר מקרים בהם היו ראשי ממשלה טרודים בחקירות שנפתחו נגדם בשל עבירות שונות, לעתים אף בעניינים שהתרחשו עוד בטרם החלו לכהן. כדי להימנע מכך, מוצע לקבוע כי ככלל, ייחקר ראש הממשלה באזהרה במהלך תקופת כהונתו. לעיקרון זה יהיו שני סייגים. ראשית, ניתן יהיה לחקור אותו בעבירות ביטחון, אלימות, מין או סמים, שהן עבירות חמורות במיוחד. שנית, ניתן יהיה לחקור אותו גם בעבירות אחרות אם ההימנעות מחקירה במהלך תקופת הכהונה עלולה לגרום נזק ביטחוני או נזק כלכלי משמעותי, ועל כן יש דחיפות בקיומה גם במהלך הכהונה.

בצד זאת, מאחר שאין זה ראוי כי ראש הממשלה לא ייתן את הדין גם על עבירות אחרות, מוצע לקבוע כי תקופת כהונתו של ראש הממשלה לא תבוא במניין תקופת ההתיישנות של העבירה, וכך ניתן יהיה לחקור אותו בעניינן לאחר תום תקופת כהונתו.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י"ח בטבת התשע"ז – 16.1.17

1. ס"ח התשס"א, עמ' 158. [↑](#footnote-ref-2)
2. ס"ח התשס"א, עמ' 183. [↑](#footnote-ref-3)
3. ס"ח התשנ"ו, עמ' 338. [↑](#footnote-ref-4)
4. ס"ח התשע"ו, עמ' 898. [↑](#footnote-ref-5)
5. דיני מדינת ישראל, נוסח חדש מס' 27, עמ' 526. [↑](#footnote-ref-6)